जनभागीदारी शुल्क एक सप्ताह में कम नहीं किया तो आंदोलन करेगा अभाविप
आमला. प्रभारी प्राचार्य जीआर डोंगरे को ज्ञापन सौंपते अभाविप पदाधिकारी।
भास्कर संवाददाता | आमला
अखिल भारतीय विद्यार्थी परिषद के पदाधिकारियों और कार्यकर्ताओं ने सोमवार को हसलपुर स्थित डाॅ. भीमराव आंबेडकर कॉलेज में प्रदर्शन किया। प्रदर्शनकारियों ने जनभागीदारी समिति द्वारा बढ़ाए गए शुल्क पर विरोध जताया। अभाविप जिला संयोजक नीलेश राठौर, विकास खंड संयोजक नितिन खातरकर सहित अन्य ने ज्ञापन जनभागीदारी समिति अध्यक्ष एवं विधायक चैतराम मानेकर के नाम प्रभारी प्राचार्य जीआर डोंगरे को सौंपा। अभाविप ने ज्ञापन में कहा जनभागीदारी समिति ने छात्र-छात्राओं की जानकारी के बिना ही जनभागीदारी शुल्क बढ़ा दिया है। बढ़ा हुआ 100 रुपए शुल्क अब छात्र-छात्राओं से पंजीयन की प्रक्रिया के दौरान लिया जाएगा। उन्होंने कहा कॉलेज में अधिकांश छात्र-छात्राएं गरीब तबके के हैं। यह छात्र किसी तरह उच्च शिक्षा प्राप्त कर रहे हैं। ऐसे में बढ़ी हुई राशि के कारण छात्र-छात्राओं की दिक्कत बढ़ रही है। प्रदर्शनकारियों ने समिति अध्यक्ष तथा प्राचार्य पीके मिश्रा से निर्णय वापस लेने की मांग की।
करेंगे प्रदर्शन
पदाधिकारियों ने प्राचार्य को सौंपे ज्ञापन में कहा जल्द ही समिति ने अपना निर्णय सप्ताह भर में वापस नहीं लिया तो प्रदर्शनकारी उग्र प्रदर्शन करेंगे। इसके अलावा जल्द ही हस्ताक्षर अभियान भी शुरू किया जाएगा। इस अवसर पर दुर्गेश राठौर, शैलेंद्र सोलंकी, रोशन वरवड़े, मिंटू यादव, सतीश साहू, नीलेश पंडोले, राजेश माहोरे सहित बड़ी संख्या में छात्र-छात्राएं मौजूद थे।
hin_Deva hin_Deva mar_Deva hin_Deva hin_Deva hin_Deva